Rosa Lund (EL), 2025-05-09:
Da hr. Peder Hvelplund desværre ikke kunne være her i dag, er det mig, der er dagens vikar og har den meget, synes jeg, ærefulde opgave at være ordfører på det her lovforslag, hvor nogle mennesker, som har været igennem nogle meget hårde prøver, skullet opfylde meget skrappe krav, er lykkedes med at få dansk statsborgerskab.
Det synes jeg faktisk er en stor ære, og selv om man ikke altid kan mærke det på debatten herinde i Folketingssalen, er det jo faktisk en virkelig god dag og et virkelig dejligt lovforslag, som vi jo i Enhedslisten ville ønske at der var mange flere mennesker på.
Sådan er reglerne ikke.
Reglerne er for stramme, mener vi i Enhedslisten.
Det tror jeg er rimelig offentligt kendt især inde i den her sal.
Derfor vil jeg gerne starte med at sige tillykke.
Vi ved, at de mennesker, der står på det her lovforslag, har været igennem en langvarig sagsbehandling, og at de har levet op til strenge og efter vores mening helt urimelige krav.
Med statsborgerskabet bliver de knap 1.100 ansøgere fuldgyldigt medlemmer af det danske samfund.
De får stemmeret til Folketinget og det danske pas.
Desværre bliver det her lovforslag om indfødsrets meddelelse det sidste i år.
Udlændinge- og integrationsministeren har valgt, at der er mod sædvane ikke fremsættes et nyt lovforslag til oktober, og det sker med henvisning til det danske EU-formandskab i efteråret.
I Enhedslisten har vi svært ved at forstå, hvorfor det danske EU-formandskab skal betyde, at ansøgere må vente endnu længere på deres statsborgerskab, men det skal de altså nu.
Efter det, vi har fået oplyst, kan det næste lovforslag efter det her først vedtages i april 2026.
Det er vi kede af og ærgerlige over i Enhedslisten.
Vi synes, det er en forkert prioritering.
Den nuværende indfødsretsaftale blev indgået af Socialdemokratiet, Venstre, Liberal Alliance og Konservative i april 2021.
Reglerne fra 2021 udelukker ansøgere fra at få dansk statsborgerskab, hvis de på et eller andet tidspunkt i deres liv har fået bare en betinget dom, også selv om der er tale om den allermildeste betingede dom, og også selv om dommen faldt, da personen var 17 år gammel og personen først søger om statsborgerskab som 70-årig.
En ansøger skal have været i fuldtidsbeskæftigelse i 3½ af de seneste 4 år for at leve op til kravet.
Beskæftigelseskravet straffer unge mennesker, hvis de vælger at tage en uddannelse til gavn for sig selv og for det danske samfund.
Så må de jo vente med at blive danske statsborgere.
Der er selvfølgelig mulighed for at få dispensation, hvis det støttes af et flertal i Indfødsretsudvalget, men flertallet siger desværre nej til nogle af de unge, som søger om netop dispensation fra beskæftigelseskravet.
To partier er siden 2021 kommet på andre tanker.
Selv om de mennesker, der er på det her lovforslag, har været igennem en lang og for nogle besværlig sagsbehandling, er de jo på en måde heldige, for måske betyder det vedvarende pres fra højrefløjen, at vi snart får endnu strammere regler.
Det håber vi ikke i Enhedslisten, og vi har tænkt os at gøre alt, hvad vi kan, for at modarbejde det.
Det giver mig så nærmest kun grund til endnu en gang at lykønske de mennesker, som står på det her lovforslag.
De er heldige, at de får statsborgerskabet, og jeg håber ikke, at det, at den yderste højrefløj har forladt den her aftale, inspirerer eller frister eller lokker regeringen til at lave yderligere stramninger i statsborgerskabsreglerne.
De kan nærmest ikke blive strammere.
Enhedslisten støtter lovforslaget.
Tak for ordet.